Déjà-vu

Da Flurin Spescha

Turnada en l'auto fitga ella ina cigaretta en bucca, envida il radio, guarda tras il paravent e fixescha in punct. Ed ussa? tratga ella, trai la claviglia cun la burnida artifiziala ord la nusch ed envida. Il fim munta per lung da la fanestra e tschertga sortidas en las sfessas da la tola. Ils lefs fan rubaglia enturn il filter, sco per retegnair ina resposta. Sch'jau fiss propi crudada sin la stgala tschairada da frestg, tratga ella, fiss el franc s'occupà da mai e fatg amogna couch e té.
Ella prenda ord la tastga il natel e dat en il numer da l'agentura. Suenter in amen di ella: "Jau sun libra".
Ella n'è betg crudada. Il radio ramura. En sia memorgia è el pli magher: cura ch'el era mintgamai sortì dal Lai da Como ("ve!, giain per dis en il sid") aveva el stuì tegnair ferm las chautschas da bogn. Il vendider da glatsch era passà sperasvi mintga mes'ura. Sablun sin il sientamauns da bogn. Lain parter ina melona? Tut quai suenter ch'els eran stads perencletgs da na parter pli nagut. Ed ella tratga: Che nus essan stads buns da taschair er sur da quai ...
EI lascha crudar il sumbrival e va en cuschina. EI tratga: Uss è ella en l'auto. EI aveva laschà avert l'isch per in zic ed aveva udì, co ch'ella gieva da stgala giu. Tranteren in silenzi; lura la serra. Ella aveva nudà ses numer direct sin in fazielet da palpiri e pusà quel sper il magiel encotschnì dal lefzagl. Jau sun led ch'jau sun resta senza pleds, l'emprim, tratga el; jau hai ditg "Melanie?" e l'hai supplitgà d'entrar. Sut ses num l'avess jau tramess al diavel.
Sin tge spetg jau? tratga ella. En la prolungaziun dal punct vesa ella purtrets: il neon d'in take-away, l'ensaina sblatgida d'in ortoped, ina fermada da bus ed in chasament che bumbardescha cun glischs stiva.
Il tschendrer è bloccà. Ella avra la fanestra per in zic e sbatta davent la tschendra. Lura drizza ella il spievel e refa il bellet.
"Eine Handvoll Busen, schlank und offen" l'aveva ditg la dunna da l'agentura, uschia ch'el aveva, malgrà il clisché u forsa gist pervi da lez, spetgà ina novitad.
Ussa prenda el ils dus magiels, als tschenta en la derschera ed als emplenescha cun aua chauda. Jau l'avess sturnì, tratga el, e sa regorda dal lai. La avevan els da halma, sco sche l'entira Italia dal nord fiss stada l'aissa. Ma prest n'avevi dà nagut pli da sursiglir. Manar l'ultima figura en la chasa da l'auter era stà sco da transportar in grev blessà a l'ospital, pensa el. Ed el tratga: Jau l'avess sturnì, sch'ella avess pers mo in pled.
Anc ina, lura vom jau, pensa ella e smatga la claviglia en la nusch. Pli tard suffla ella il fim cun bucca torta da fanestra or e tratga: Qua nagin che s'annunzia. Tuttenina ma sun jau glischnada sin in stgalim, pensa ella, e sch'i na fiss betg stà là il tschabargal, fiss jau crudada...
Ella aveva fatg quint cun Peter. L'agentura aveva ditg: "Petereurocard" ed inditgà la via ed il numer. Cura che l'isch è avert, ha mintgin vis la bucca spalancada da l'auter, ed en ils egls petrifitgads s'han mussads ils maletgs da dus che van cun tandem, cumpran mattas da tatami (dus giadas 90 cm), maridan spert e prendan serius sasezs.
Igl è las nov la saira, pensa ella, tote Hose. Cun in magiel ed il sientamauns en maun va el sin fanestra e trai d'ina vart il sumbrival. L'auto è anc qua. EI tratga: E sch'ella turnass ussa e vegniss da las stgalas si e scalinass ("jau hai emblida l'envidader")? Jau na sai, tge che custass dapli - a la lunga, ma jau faschess amogna in té, tratga el e sa regorda d'ina blusa da saida, ch'el aveva cumprà per ella a sias uras en la Via Garibaldi e ch'era da purtar cun ils buttuns serrads fin sisum.
EI turna en cuschina, sienta l'auter magiel, als tschenta tuts dus sin curuna e penda il sientamauns vid il crutsch.
Ella parta, ed el l'observa davos il sumbrival. Nossa relaziun era exausta, pensa ella, ed el tratga: la glisch davos da la vart dretga è defecta. Ed ussa?, tratga ella, entant ch'ella spetga davant in'ampla, ussa ch'jau sun vegnida?, ed ella pensa: jau l'avess sturnì, sch'el avess pers mo in pled.
Ina mes'ura pli tard scalina il natel curt avant ina curva a sanestra. Ella respunda, taidla e di, ils egls a dretg ora: "Jau sun libra".